Jönsson: - Naturlig at vi snakker med Iversen
Iversen blir koblet til flere norske klubber etter å ha blitt fristilt av Crystal Palace tirsdag. Aalesund og Kjetil Rekdal er én av de interesserte. Samtidig har det allerede vært kontakt mellom Iversens rådgiver og Rosenborg, hvor Iversen har vært i to perioder. - Det er ganske naturlig, sier Jan Jönsson til VG Nett.Han så John Chibuike utligne til 1-1 mot Spartak Moskva like før slutt, før Rosenborg vant straffesparkkonkurransen i Copa del Sol-turneringen onsdag kveld. Men Jönsson tar gjerne i mot flere spisser. Og gjerne Steffen Iversen. - Han har rutine og spilleforståelse. Og sånn generelt liker jeg godt spillere som har vært ute og kommer tilbake til "klubben sin". - Vi er litt for få i troppen, og akkurat nå er vi glade for alle som er her, sier Jönsson - som i Benidorm i kveld fikk selskap av Fredrik Stoor som er tilbake i Rosenborg.Fra tribunen fikk backen se et RBK-lag som møtte tøff motstand i Spartak Moskva. Russerne tok ledelsen etter 66 minutter da Emmanuel Emenike slo Jim Larsen i spurtduell og satte ballen elegant forbi Daniel Örlund. Rosenborg klarte imidlertid å sette inn en liten sluttspurt og utlignet ved nevnte Chibuike etter et strålende angrep like før slutt. I straffesparkkonkurransen ble Daniel Örlund "helten" da han reddet det niende forsøket fra russerne. Tidligere onsdag tok Molde sin andre seier i Copa del Sol-turneringen. Ole Gunnar Solskjærs mannskap vant 2-1, der angrepstalentet Zlatko Tripic sto for beholdningen. Han utlignet først til 1-1 før han slo den avgjørende pasningen som Daniel Chima Chukwu satte inn til 2-1.
(Spartak Moskva-RBK 1-1, 8-9 e.str.) Jan Jönsson trenger det han kan få av spillere før seriestart, og ser mer enn gjerne Steffen Iversen i Rosenborg.